สภาผู้แทนราษฎร เตรียมพิจารณาพระราชกำหนดให้อำนาจกระทรวงการคลังกู้เงิน เพื่อแก้ไขปัญหาเศรษฐกิจและสังคม จากการระบาดของโรคโควิด-19 ต่อวันที่สอง
การประชุมสภาผู้แทนราษฎร ในเวลา 09.30 น. วันนี้(10 มิ.ย.64) เป็นการพิจารณาพระราชกำหนดให้อำนาจกระทรวงการคลังกู้เงิน เพื่อแก้ไขปัญหาเศรษฐกิจและสังคม จากการระบาดของโรคโควิด-19 ต่อเนื่องจากวานนี้ (9 มิ.ย.64) หลังประธานสั่งพักการประชุมไปเมื่อเวลา 00.25 น. โดยเป็นการอภิปรายต่อของสมาชิกก่อนลงมติอนุมัติหรือไม่ สำหรับภาพรวมการอภิปราย ส.ส.รัฐบาลและฝ่ายค้าน ต่างสลับกันอภิปรายทั้งสนับสนุนและคัดค้าน พร้อมเสนอแนะแนวทางในการใช้จ่าย พ.ร.ก.กู้เงินดังกล่าว โดยมองว่าการจัดสรรงบประมาณแก้ไขปัญหาโควิด-19 ควรมีความชัดเจน เพื่อให้การใช้เงินคุ้มค่าและรอบคอบ ประชาชนได้รับประโยชน์สูงสุด  ขณะที่ฝ่ายค้าน ไม่เห็นด้วยเพราะเห็นว่ายังไม่มีความจำเป็นต้องออกเป็นพระราชกำหนด ซึ่งรัฐบาล โดย พลเอก ประยุทธ์ จันทร์โอชา นายกรัฐมนตรี และนายอาคม เติมพิทยาไพสิฐ รัฐมนตรีว่าการกระทรวงการคลัง ต่างชี้แจงว่า รัฐบาลต้องเตรียมการให้พร้อมรองรับสถานการณ์ที่อาจเกิดขึ้น โดยยืนยันจะดำเนินการทุกอย่างด้วยความรอบคอบและนำข้อเสนอแนะต่างๆ ของสมาชิกไปพิจารณาแก้ไขให้เกิดประโยชน์สูงสุดและจะหารือกับธนาคารแห่งประเทศไทยเพื่อไม่ให้การกู้เงินหรือการออกพันธบัตรกระทบกับสภาพคล่องทางการเงินภายในประเทศ